정조 6년
壬寅三月二十四日辰時。上御誠正閣。大臣備局堂上引見入侍時。領議政徐命善。右議政李福源。行知中樞府事具善復。行戶曹判書金華鎭。行吏曹判書李命植。工曹判書徐有慶。禮曹判書金魯鎭。漢城判尹鄭昌聖。咸春君李昌運。刑曹參判李柱國。行副司直李敬懋。禮曹參判徐有寧。兵曹參判蔡弘履。修撰趙成鎭。右副承旨趙時偉。假注書趙衍德。事變假注書李敬裕。記注官金鳳顯。別兼春秋李集斗。以次進伏訖。命善曰。日間聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。大體一樣矣。命善曰。左相今以重感。不得入來矣。上曰。劄中二字。誠涉過矣。命善曰。俄下批旨。以慢蹇二字指敎耶。上曰。然矣。命善曰。俄與右相酬酢。而二字似太重矣。命大臣奏事。命善曰。此黃海監司李敬養狀啓也。以窮春種糧之不足。就留庫中。限二萬石加分事。令廟堂稟處爲請矣。巡審歸路。必有商量。且於諸道。旣皆準許。依所請施行。撙節分排實數登聞之意。一體分付。何如。上曰。依爲之。出擧條命善曰。雨澤久未浹洽。此時預備之方。莫緊於貯水。臣於歲初。以堤堰申飭事。陳達行會。而諸道。尙無形止之報來。其不着意擧行。可推而知。摘奸備郞。其將不日發遣。而姑以三五申令之意。出擧條分付。俾無現發抵罪之患。何如。上曰。依爲之。出擧條命善曰。禁旅事。頃已仰達。而論其罪犯。卽一變怪也。殿廊自是大內至近之處。而有此中夜爭鬨喧擾之擧。此實由於輕蔑假將。不聽檢束而然也。從今以後。兼司僕羽林將中。輪回加受點。使之領率入直。則似無此等弊矣。上曰。此是疊役。似爲難便矣。命善曰。雖有些少難便。不可以假將。率領入直矣。上曰。將臣得聞此事耶。善復曰。聞其事狀。番將輩以爲。重地喧爭。罪係不輕。故欲爲掩置之計。而渠輩則實不料聲徹大內。兵判則全然不知云矣。上曰。別將寧有不知之理乎。善復曰。似或得聞。而其不能禁飭之罪。有難免矣。上曰。兵判何不入來耶。命善曰。聞右相言。則昨冬事。旣是自上飭敎。有不敢引義。而今又行公。則當過四次都政。此是前所罕有之事。故不欲出仕云矣。上曰。向者李衍祥。連當四次矣。命善曰。間除東西銓。而西銓則不至連當四次矣。上曰。李判府事。亦屢次當之矣。命善曰。此亦迭當東西銓矣。上曰。兵判所引。誠太過矣。三當都政。旣無前例。雖當四次。亦何不可乎。況前者政注。有何善爲之事而如是乎。福源曰。以其不善爲之。故當之者。亦不敢冒據矣。上曰。政注自今善爲。以補前愆。可也。仍命書榻敎曰。兵曹判書李性源。申飭行公牌招入侍。命善曰。昨日擧動時擊錚者。數至四五人。民習誠極痛駭矣。上曰。本洞輦路諸處屛門。甚多通闊。擊錚之弊。實難禁戢矣。命善曰。近來動駕時。上言擊錚。極其紛紜。民習之猥濫。誠可痛惡。故臣於頃筵。嘗有科治禁斷之請。而聖上。爲慮下情之不達。勿令禁斷。臣不敢更有所陳矣。及覽國朝寶鑑。伏讀成廟朝下敎。若曰駕前申訴。愈益滋多。此必官吏。失於聽斷而然也。設官委任之意。安在哉。申飭諸司。使聽訟之際。毋汨利慾。毋怵威勢。令民無冤枉。臣於是始覺察民隱平物情之盛意。前聖後聖。沕然相符。而禁斷申訴之要道。實亦莫過於此。爲先以此另飭中外詞訟之官。仰陳聖意。罔敢怠忽。俾無如前瀆撓之弊事。出擧條分付。何如。上曰。依爲之。出擧條上曰。昔則民俗醇厖。官長畏法。上下懲勵。易致息鬧之道矣。今則官長雖明於聽訟。民習漸致乖戾。輒有申訴之擧。究其弊源。猝難矯改矣。魯鎭曰。成廟朝擊錚者。自司憲府。如署經例以爲擧行。今亦遵行此例。宜矣。上曰。卿爲大司憲。則未知其善處。而至於遐土文臣。未諳事情。何以善爲之乎。命善曰。聖敎果然矣。以今比古。時勢不同。民習有殊矣。上曰。東村自是閑僻之地。而今此民家。多數新建。必致煩擾之弊。洞中兩班家。似必爲難矣。華鎭曰。果有益無害矣。福源曰。人家稠密。蔚成大村。在臣家。果爲好矣。上曰。東村今有兩大臣。且有三重臣。在昔全盛時。似不及今矣。命善曰。果然矣。亦有吏曹正郞。可謂極備矣。命善曰。內局番次。近甚苟簡。而提調鄭民始。姑無替直之勢。許遞。何如。上曰。依爲之。出擧條上曰。提調之因此許遞。得不太過乎。命善曰。實故與他有異。且都承旨。連爲獨番。是亦可悶矣。命善曰。吏曹參判鄭一祥。行副司直金文淳。備堂還差。鄭一祥關東句管堂上。金文淳堤堰堂上差下。使之察任。何如。上曰。依爲之。出擧條華鎭曰。向因內弓房手本。弓角事。有從長區處後。草記之命。故取考文書。則內弓房進排黑角價。曾以倭銅及鑞價劃給。而數十年來。生銅每致愆期。貢價亦未受出。以至於數年無價進排之境。貢人之稱冤。固已久矣。若欲以本銀之價磨鍊。則非渠所願。欲以市直計給。則有違定規。迄今相持。而且惠廳錢。以其前貸之未報。不爲貸下。未納倭銅。則屢關嚴督。而姑不得捧出。致使莫重造弓之需。越限不進排。其在事體。誠萬萬悚悶。若不別般變通。只論許貸一節。則非但事面之苟艱。終歸姑息之科。而目下經費不敷。實無支繼之道。關西小米。限二萬石劃給臣曹。俾得以分等貢下。而年例所納生銅。自臣曹直捧發賣。次次上下。使之貿角進排。則事甚便好。日昨筵中。有所陳達。而生銅。從便區處。然後可以繼給貢價。故略成節目。就議廟堂。敢此仰達。下詢大臣處之。何如。上曰。大臣之意。何如。命善曰。前所持疑者。以其貢價。或有難繼之慮也。及見節目。則果有長久分排之道。若然則此是大變通大實政。亦豈無大肆力之擧乎。關西小米二萬石。許令劃給。以爲從便措處之地。似好矣。上曰。依爲之出擧條上曰。吏曹三堂。姑不備員。判書雖得由暇。姑勿下直。可也。命善曰。此不急之事。從後爲之好矣。上曰。吏判之向日上疏。殊甚不緊。而至於政注。果善爲之矣。命善曰。果然矣。上曰。新除鎭川縣監。何如。命善曰。當善爲矣。上曰。彼玉堂。以單番。久爲入直。可無脫直之期耶。華鎭曰。臣於年前。與洪良浩爲百日伴直矣。上曰。聞其入直纔經十日云。論以百日。則僅爲一籌矣。上曰。玉堂望。其果苟艱而然乎。命植曰。果然矣。是故至於敎授望。只出二望。而亦以在外人苟充矣。上曰。在外人。誰也。命植曰。李鼎揆姜彝正矣。上曰。受點人。俱是行公人乎。命植曰。一人則以時臺。連爲牌不進矣。上曰。時帶臺諫。不行敎授任乎。命善曰。臺諫有監試官之例。庠製亦是科試。似無相妨之事矣。福源曰。時帶諫官者。有難行公矣。命植曰。堂上堂下侍從。解由未出人。申飭之意。前已仰達。而其後尙無成出之人。事甚未安。更加嚴飭。俾無如前稽滯之弊。何如。上曰。依爲之。出擧條上曰。顧今人才。雖曰乏少。天生人才。足了一世之事。未有無人而不做治之理矣。命善曰。果然矣。以後視今。猶以今視昔矣。上曰。退計數十年。則人才之猶今。亦未可料也。命善曰。今此備堂之班。亦多俊彦。眞所謂才不借於異代矣。上曰。坐更事參考己未節目。甚多錯雜矣。昌聖曰。坐更之法。自漢始有。而我東亦行之已久矣。臣纔成新節目。回監大臣。而此是變通之事。熟加商量。宜矣。命善曰。臣果見之。而誠善爲矣。上曰。惠廳戶曹。不設坐更。均廳兵曹。皆置坐更。是何故也。命善曰。均廳則特是新設。故其時創出坐更。兵曹則故判書朴文秀釐正變通時。似或設置矣。上曰。左右捕廳。均是一也。而只於左邊。獨置坐更。是亦可怪矣。昌聖曰。加設委折。問其本司。則可以知之矣。上曰。古例只有伏處乎。命善曰。然矣。上曰。加設之數。多至四十七處。大抵坐更之役殘民。卽一苦役。不可不一番釐正者矣。命善曰。聖敎。誠至當矣。上曰。判尹詳加査櫛。後日入侍。以爲稟處。可也。昌聖曰。當依敎奉行矣。上曰。柳誼軍號事。卿等聞知乎。命善曰。臣姑未聞矣。上曰。以有渰戒嚴等號書入。故伊日屢次改入矣。命善曰。事甚可怪矣。華鎭曰。臣往箕營。聞暗行時事。則果盡心爲之云矣。上曰。其書啓。古亦所無矣。命善曰。管城將望筒。尙未批下矣。春糶分給者。當捧秋糴。然後庶爲收殺之道矣。上曰。此人姑未知何如矣。昌運曰。此人曾經監賑御史軍官。且滿浦僉使時。三千石逋欠。善爲收殺云。故果爲擬望以入矣。上曰。還穀盡爲分給乎。昌運曰。姑未盡分矣。上曰。無願受民而然乎。昌運曰。從當盡分矣。上曰。守禦廳北倉之當初移設。不善爲之矣。今以惠廳穀積貯事。欲以西部龍虎營相換。此果何如耶。命善曰。當初移設。果不商量。而旣有新置龍虎營。則舊營無異空廨。以爲換置。似無妨矣。上曰。今番使行。無事往還。誠可幸矣。別單卿等見之乎。命善曰。姑未得見矣。上曰。文亦善作矣。命善曰。副使自是善文之人矣。上曰。古則以武臣。或有差遣副使之例矣。命善曰。水路朝天時。果有此事矣。上曰。此後使行。或以武臣差遣。以觀其土風。武備爲好耳。命善曰。聖敎誠好矣。善復曰。在前多以名武。差出軍官。以爲率去矣。上曰。將臣中誰往異國乎。敬懋曰。故參判申思建使行時。臣果隨往矣。柱國曰。臣則隨往於日本矣。上曰。此後則節使。間以武臣差遣。好矣。以此分付銓曹。至於使臣之帶往年少武弁之有地望者。亦好矣。命善曰。當依敎另飭矣。上曰。來頭節使。欲以大臣點下。鄭判府事及左右相中。可以入去矣。福源曰。臣有形骸之病。雖出入於筵席。猶且惶悚。何可奉命於異國乎。上曰。卿言過矣。六月政。當差出使臣。可爲謝恩使乎。命善曰。然矣。上曰。大臣使行時。沿路接待。何如。華鎭曰。大臣與王子等。故平壤義州。皆有庫物。以爲擧行矣。命植曰。灣府一番使行所費。爲六千兩。而三千兩用於盤纏。三千兩入於支供矣。上曰。一年雖有屢次使行。所費皆如是乎。命植曰。節使六千兩。別使數千兩矣。上曰。立廛市民。使之給銀矣。果善爲乎。華鎭曰。市人輩來祝聖恩。擧皆欣悅。而所受銀子。俱是封不動。故品亦極好云矣。上曰。靑布廛。何如云耶。命善曰。果善爲云矣。上曰。使行久留柵內。故灣商延卜。亦久留於柵外。必多爲弊矣。命植曰。似不然矣。上曰。頃見狀啓。則延卜入去。在於初七日。而今踰一望。如之何不爲遲留乎。且聞遼野。極甚泥濘。車卜不得作行云。其留滯之弊。不言可知矣。命善曰。果然矣。上曰。彼國亦乏帽子云。是何故也。命善曰。今則彼人。亦多着帽。故比前稍貴云矣。命植曰。非緣此而然也。商譯等。不以銀貿帽。只以灣府雜卜賣買。故彼人亦無所利。不願賣買云矣。上曰。譯官近甚失利云。是誠可悶矣。命善曰。果然矣。上曰。立廛及揮項廛事。向於詢瘼之時。不得不兩解之。以事理言之。固當右袒立廛。而彼許多軍兵失所之弊。在所當念。然若示扶此抑彼之義。則後弊又至於呼賓作主。處分之無模稜。良以此也。命善曰。造賣之軍士。便是得訟矣。上曰。毛緞若使盡貿於立廛。則廛人與造賣者。當爲共利。而大抵立廛之價厚。雜賣之價輕。以此之故。灣商與松商符同。渠輩榷其利。彼譯舌輩。漸至失利之境。豈不可悶。且聞譯舌。近多潛賣云。然則廛人之失所。勢使之然。此亦都民弊瘼之一端。命植曰。今以十疋論之。一疋只貿於廛人。九疋必貿於灣商。故市民終不得共利矣。命善曰。近來下賤之人。初不着狸皮揮項。皆着鼠皮揮項。故物價之騰踊。有不可言矣。上曰。器用服飾。上自宮府。下至吏隷。等級無別。是甚可悶矣。大抵宮中器用。漸至朴陋。而閭巷侈風。日甚一日。御床用鍮器。下賤亦然。御衣用綿苧。下賤亦然。等分之紊亂。莫極於近日。此無他。人無守分之心故耳。此自卿等可以自反處也。昌運曰。日前羅將輩。着驄帽服幣衣。騎馬城中。故自京兆移送秋曹。照律定配矣。上曰。羅將輩人物凡節。比前不啻疲殘而已。身手衣服。無異乞兒。若此而脫有可用之事。難期效力矣。古則必以外邑人選用如陞戶者。法意蓋欲嚴獄體也。近聞率以都事顔私。差充無賴輩云。此等處。該堂察飭。可也。命善曰。果然矣。昔則出往外邑。作弊多端。而今則亦不爲此等事云矣。上曰。鵲衣造給後。渠輩果何如耶。華鎭曰。甚欣悅矣。上曰。羅將輩近不習杖。此係人命。今後復舊制。都事率往神武門後。以爲肄習。可也。華鎭曰。當令申飭矣。上曰。更無所奏之事乎。命善曰。日前纔設賓對。故果無仰達矣。命備堂先退。上曰。大臣將臣留在。可也。上曰。日前犯夜人尹哥。見捉於何營耶。敬懋曰。臣營矣。上曰。金光烈更招。昨夜又來到。而領相似未及聞知矣。命善曰。臣未得聞矣。上曰。金哥初則抵賴。而以鄭純誠所供發問。則渠亦不敢牢諱。始乃吐實。而以癸卯甲辰兩年間。將有倭變等說。譸張妖言。誑惑愚氓。以爲當作義兵將云。而倡說於人。長鎗鐵椎。藏置其家。且八陣圖。渠自曉解云。其蹤跡之陰祕。狀貌之凶獰。旣無可言。論其罪惡。合施誑惑之律矣。況渠之言內。將有倭亂之說。非渠做出。十年前往見李嚞煥。則以爲此兩年。必有倭變。如欲避亂。則伽倻山素稱福地。可以隱避云。故以築城等說。爛漫酬酢云。光烈旣與嚞煥。造次相逢。有此說話。則嚞煥素親之人。必當有熟聞其說者。嚞煥雖已身死。搜探其文書。則豈可無究覈之端乎。且光烈捧招時。與嚞煥酬酢。不必只兩人相對而語。必有坐上參聞者。此是應問之事。而問目有此疎漏之擧。何其不詳若是也。命善曰。聖敎果然矣。嚞煥今雖身死。其家人之應問者。及文書中可考者。一一搜覈。則必當査得其根因矣。上曰。光烈供辭。旣有端緖。而應問罪人。若拿致京獄。則爲慮繹騷之患。付諸錦伯。使之親執按査。以爲究竟之道矣。命善曰。令本道査問。果爲至當矣。臣於昨午。卽爲發關分付。而錦伯之親裨金命遇。齎去矣。上曰。金命遇。是御營廳敎鍊官乎。柱國曰。然矣。命善曰。伽倻築城事。誠可怪矣。此山在於嶺南。而與嚞煥酬酢時。何以遠指此山乎。敬懋曰。此是德山洪州兩界所在之山。而亦稱伽倻矣。上曰。嚞煥與李家煥爲至親而稍有文名云。未料此人之有此妖誕之說矣。命善曰。雖有文名。終是博雜之流。故有此虛謊之說矣。上曰。旣有端緖。故使之究問。而光烈所供。若或虛罔。則諸人發捕。亦甚可悶矣。命善曰。此不可掩置之事。旣出於光烈之招。則一番明査。有則當勘。無則落空。在渠輩亦云幸矣。以此以彼。不可不嚴査得情矣。上曰。罪人問目。全不致詳。自今初發問目後更招時。問與供。一依鞫獄時問郞所書。曰問曰供。逐條懸錄。無至漏落之弊。可也。敬懋曰。當依敎爲之矣。上曰。鎭川三罪人事。亦甚可怪矣。今此湖右人心。實難底定。是所憂歎者矣。命善曰。其三漢。本非湖西人。而根着旣不分明。蹤跡亦甚陰祕矣。上曰。此輩結幕深山。或稱慣於卜術。或稱明於天文。聞其行止。極爲詭怪。故使新除兵使。詳加按察。而厥漢之誑惑煽亂之罪。極爲痛駭矣。善復曰。田文顯。今於按査之際。當善爲之矣。上曰。昨見嶺伯密啓。果不出予之所料矣。當初尹得誠告變。事極虛謊。故付諸道臣。使之按査矣。今見其啓。尹哥本以一名之人。含憾於鄭博模之不許入錄於書堂案。有此謀陷之擧。不意嶺南。有此叵測之事矣。博模。卽文莊公鄭經世之後孫。而嶺南之望族也。本無干於逆孽。至於申哥。謂是戊申賊天永之孫。而所謂申思柱。非賊永之孫也。卽申淌之孫。而誤死於戊申。故己酉卽爲伸冤。其事載於戡亂錄云。則擧此一端。得誠之誣告。昭不可掩矣。況申淌伸雪之後。其子有除敎官者云。若是逆孽。則豈有除職之理乎。得誠之含憾於擯斥一名。有此告變之事者。誠萬萬痛駭矣。命善曰。聖敎果然矣。上曰。非但申鄭兩人事而已。得誠之拖引宋德相者。亦有意焉。以德相之不許序齒。坐於泮中。爲一名之讎怨久矣。今於告變。攙及德相。欲售其嫉怨之計者。明若觀火矣。尤可痛駭者。渠以私嫌。構陷多人。至有屢日滯獄之擧。按査之下。冤枉已辨。而繹騷之弊。驚動之狀。勢所必至。故夜覽狀啓。方構慰諭之文。使之曉諭。而放釋諸囚矣。命善曰。聖敎至此。嶺之在囚諸人。非但感泣。其他一道之人。必當頌祝無地矣。尹哥旣歸誣人之科。則當用誣人之律。此則斷不可饒貸矣。福源曰。此類如不用法。奸細之輩。實無懲創之道矣。上曰。尹哥下送本道。待用刑正法。爲宜矣。命善曰。自捕廳。以査啓辭意。發問目捧誣服遲晩後。下送該道。以爲用法。誠得當矣。上曰。卿言是矣。上謂敬懋曰。利川權哥。已捉來乎。敬懋曰。非久當入來矣。上曰。權哥姑未入來。則兩捕將合坐。捧得誠誣人之招以聞。可也。上曰。嶺南今番事。亦出於一名之積怨。此輩事。誠難處矣。向來封疏守闕。亦多月。此亦可悶者矣。命善曰。此輩屢次見却於政院。近反呼訴於臣等亦甚苦悶矣。上曰。向時許通臺望。非先朝特下之敎。其時金相福。誤爲奏達。致有臺通之擧。而因此至今爲爭擾之端。誠可悶矣。命善曰。渠輩旣得通淸。今反枳塞。其怨懟之心。有倍於前日矣。上曰。此非自朝家改正。自然見枳者矣。命善曰。然矣。上曰。三曹佐郞部都事。今亦爲之矣。命善曰。然矣。今雖除拜此等職。猶不滿於渠之所望矣。上曰。禮兵曹不得爲之耶。命善曰。此則雖在許通時。兩曹郞不得爲之矣。上曰。吳濬根今在何處耶。時偉曰。以賣文事。遭臺言被謫矣。上曰。宣傳官廳先生案。或以拔字書之。是何故也。柱國曰。臣姑未聞矣。上曰。向者予適取見。果如是矣。其中雖有人微質賤者。旣無朝家命令。而何可私自擅拔乎。此是後弊所關矣。善復曰。聞甚可怪矣。上曰。若或見忤於一人。則皆當見拔乎。此路一開。雖翰薦弘錄。亦當如是。此後卿等。各別禁飭。可也。敬懋曰。事甚驚怪。雖有不愜之人。因當待文跡刪拔。而豈以私憾。任自拔去乎。此等人摘拔論罰。宜矣。上曰。卿等出去時。取見先生案。査問其所書之人。可也。柱國曰。當依敎爲之矣。善復曰。宣傳官廳事。亦有可悶者矣。以兼內吹施賞一節言之。極涉太過。反有勝於武藝廳矣。上曰。以四十九疋。殆同定式給之者然。是何故也。善復曰。欲免其一同之名。故以此數給之矣。柱國曰。初則以二十餘疋。而其後漸次加數。以至四十九疋矣。上曰。此甚乖當。各別禁飭。可也。上曰。近來宣傳官身手。極甚短矮。亦可怪矣。善復曰。人物凡節。比昔亦減。至於各軍門。亦然矣。上曰。故相李端夏。曾經行首宣傳官。而伊後連有所經之人。其時則廳風。亦有可觀矣。近來則武弁風習。全致壞了。無意修擧。亦甚嘅然矣。武將何不申飭乎。善復曰。此是臣等之罪。而昔則武將。掌其通塞。故果有顧忌之心矣。今則此法已廢。故全不畏憚。致有如此之弊矣。柱國曰。臣等雖忝在將臣之列。以臣風力。有難管攝矣。上曰。卿是武宗。如是申飭之後。不遵挨次之人。卿等必摧折之。以悛舊習。可也。善復曰。年前趙圭鎭。曾任北邑時。以虎皮事。與北兵使相詰。故臣果言于銓地。塞其水使望。至數年矣。敬懋曰。近來宣傳官。視將臣殆尋常。故果有此弊。臣常憂歎矣。柱國曰。武將無權。雖有警責之事。實無可施之道矣。上曰。其中最甚者。別軍職及承傳宣傳官。全無畏忌之心。自以爲歷踐訓正等職。推躋兵水使。故志滿意驕。懈怠成習。全不從令。是豈成說乎。將臣若欲禁戢。先從此輩始。卿等必須另飭。可也。命善曰。聖敎誠至當矣。善復曰。挨次之法。見壞已久。平時猶可說也。若値有事時。則誠爲悶慮矣。上曰。文臣見今數少。有難激揚。而至於武臣。足可禁飭矣。命大臣武臣先退。命書榻敎曰。惠慶宮進服香葛湯一貼。自今日煎入。又命書榻敎曰。禮房承旨牌招。命退。承史以次退出。